Nə yazım (Əhməd Cavad)
Nə yazım, ayrılıq nədir bilməzsən, 
Nələr çəkdiyimi çəkənlər bilər.
Nə deyim, söz varmı dərdimə ölçü, 
Sənsiz göz yaşları tökənlər bilər!

Sənsiz nədir Günəş, nədir qaranlıq? 
Nədir günahımız biz ayrı qaldıq? 
İşıqsız bir dünya yaşarmı artıq? 
Gözünə qaranlıq çökənlər bilər!

Bəlkə sən anmadın mənim adımı?! 
Bilməm xatirində yerim qaldımı?
Mən bir çiçək quşu - pozmam andımı, 
Güllər bilməsə də, tikanlar bilər! 
Dərbənd, 3 may, 1920
1920-ci ilin şeirləri